google/wiki40b huggingface dataset:
Όθων Μπολεσλαβόβιτς

Βιογραφία

Ήταν ο τρίτος γιος τού Μπολέσλαφ Α΄ τού γενναίου πρώτου βασιλιά της Πολωνίας και της τρίτης συζύγου του Εμνίλντας, κόρης τού Ντομπρομίρ πρίγκιπα των Σλάβων της Λουσατίας. 
Έλαβε το όνομα τού Όθωνα Γ΄ της Γερμανίας, που μάλλον ήταν ανάδοχός του. Ήταν παρών κατά τον τέταρτο γάμο τού πατέρα του στο Τσιτσάνι με την Όντα των Εκκαρτιδών, κόρη τού Έκκαρτ Α΄ μαργράβου τού Μάισσεν. Ο Όθων είχε αμφιθαλή αδελφό τον Μιέσκο Β΄ Λάμπερτ. Ο πατέρας του από πρότερο γάμο είχε πρωτότοκο γιο τον Μπέζπρυμ.
Το 1025 απεβίωσε ο πατέρας του και ο Όθων περίμενε να λάβει ένα μέρος της πατρικής κληρονομίας κατά το Σλαβικό έθος. Αλλά η Πολωνία είχε γίνει βασίλειο και δεν μπορούσε να διαιρεθεί. Τον Μπολέσλαφ Α΄, όταν γεννήθηκε ο Μπέζπρυμ από τη Γιούντιτ, την έδιωξε και εξαίρεσε τον Μπέζπρυμ από τη διαδοχή, έτσι όταν το 1025 απεβίωσε τον διαδέχθηκε ο Μιέσκο Β΄ Λάμπερτ. 
Αυτός ανάγκασε τους αδελφούς του να φύγουν από τη χώρα. Ο Όθων πήγε στη Γερμανία, ίσως στην Αυλή της αδελφής του Ρεγκελίντας στο Μάισσεν. Ο Μπέζπρυμ κάλεσε τη Γερμανία και το Κίεβο να τον βοηθήσουν, που με τον στρατό τους επιτέθηκαν το 1031 στην Πολωνία και εκτόπισαν τον Μιέσκο Β΄ Λάμπερτ, ο οποίος διέφυγε στη Βοημία. Τότε την εξουσία ανέλαβε ο Μπέζπρυμ, ως δούκας υποτελής στη Γερμανία. Ο Όθων μάλλον θα μνησικάκησε και θα προσέγγισε τον Μιέσκο Β΄. Το 1032 ο Μπέζπρυμ δολοφονήθηκε, πιθανόν από συνωμοσία οργανωμένη από τους ετεροθαλείς αδελφούς του.
Το 1032 στο Μέρσενμπουρκ ο Κορράδος Β΄ της Γερμανίας διαίρεσε τη χώρα μεταξύ τού Μιέσκο Β΄ Λάμπερτ, τού Όθωνα και τού εξαδέλφου τους Ντύτρυκ· δεν γνωρίζουμε, πώς ακριβώς μοιράστηκε η Πολωνία. Το 1033 απεβίωσε από φυσικά αίτια ή σκοτώθηκε από τους υποτελείς του βαρόνους. Το σημείο ταφής του είναι άγνωστο.
Anger Management Tour

2013

Τον Δεκέμβριο του 2012, επιβεβαιώθηκε ότι ο Eminem θα τραγουδούσε τελικά στο Slane Castle στην Ιρλανδία στις 17 Αυγούστου 2013, 8 χρόνια μετά την ακύρωση του ευρωπαϊκού τμήματος της περιοδείας του 2005.
Αιγιρίνης

Εμφάνιση, παραγενέσεις

Σχηματίζει παραμικτική σειρά με τον αυγίτη ((Na,Ca)(Fe³⁺,Fe²⁺,Mg,Al,Ti)Si₂O₆, συχνά δε οι παραμίξεις αυτές αποκαλούνται αιγιριναυγίτης. Είναι μέλος της ομάδας των αμφιβόλων (υποομάδα κλινοπυρόξενων).
Απαντάται συχνά σε αλκαλικά πυριγενή πετρώματα (συηνίτες, γρανίτες, τραχείτες, σε καρμπονατίτες και σε πηγματίτες. Ανευρίσκεται, επίσης, σε μεταμορφωμένα πετρώματα, όπως γνευσίους, σχιστολίθους και σιδηρομιγείς αποθέσεις. Έχει επίσης ανευρεθεί σε μάργες.
Η εξαλλοίωσή του οδηγεί στο σχηματισμό χλωρίτη ή νατριούχων αμφιβόλων.
Ορυκτά με τα οποία σχετίζεται είναι ο νεφελίνης, ο αρφβενδσονίτης, ο αινιγματίτης, ο αστροφυλλίτης, το ευδιάλυτο, ο αποφυλλίτης, οι καλιούχοι άστριοι, ο ριβεκίτης και ο γλαυκοφανής (τα δύο τελευταία ιδιαίτερα στα μεταμορφωμένα πετρώματα).
Απαντάται σχεδόν σε όλα τα σημεία του κόσμου. Αξιοσημείωτες εμφανίσεις καλοσχηματισμένων κρυστάλλων αναφέρονται στη Νορβηγία, στο σύμπλεγμα Alno της Σουηδίας, στην Ισπανία (περιοχή Huesca), στη χερσόνησο Κόλα της Ρωσίας, στη Γροιλανδία, στο Μαλάουι (ιδιαίτερα μεγάλοι κρύσταλλοι), τη Ζάμπια, το Mont Saint-Hilaire στο Κεμπέκ του Καναδά και στις Πολιτείες Αρκάνσας και Μοντάνα στις ΗΠΑ.
Στην Ελλάδα απαντάται στη νήσο Σίφνο (όρμος «Βρουλίδια» στα βόρεια της νήσου).
Wolfenhords

Ιστορία

Ο Nobll ήταν ενεργός σε πολλές underground Death/Thrash Metal μπάντες για να τελειοποιήσει τις ικανότητες του στο παίξιμο μουσικών οργάνων και αποφάσισε να κάνει αυτό που πάντα ήθελε, δηλαδή να δημιουργήσει τη δική του μπάντα και να ηχογραφήσει Black Metal μουσική. Αρχικά επηρεασμένος από μπάντες όπως Burzum, Graveland, Absurd και Aryan Terrorism. Ο Nobbl άρχισε να ηχογραφεί μουσική με πολλά διαφορετικά μουσικά σχήματα και ονόματα αλλά δεν τα κυκλοφόρησε ποτέ τα κομμάτια που ηχογράφησε, θεωρώντας ότι η μουσική ήταν πολύ ωμή και πρωτάρικη και δεν ήταν αυτό που είχε αρχικά φανταστεί. Αργότερα με πολύ εξάσκηση και αφοσίωση απέκτησε πιο ώριμο ήχο και έτσι ηχογράφησε το πρώτο demo, το οποίο θεώρησε ότι ήταν αρκετά καλό για να δημοσιοποιηθεί και έτσι το έκανε διαθέσιμο στον underground Black Metal κύκλο. Εκείνη τη περίοδο ο Nobll είχε αποφασίσει ότι το όνομα του σχήματος θα παρέμενε Wolfenhords. Διάλεξε αυτό το όνομα γιατί αντιπροσώπευε όλα αυτά τα οποία υποστήριζε.

Θεματολογία

Εθνικοσοσιαλισμός, Αντιχριστιανισμός, Παγανισμός.

Επιρροές

Ο Nobll δηλώνει ότι είναι επηρεασμένος/θαυμάζει τους παρακάτω: Boyd Rice, Rob Darken, Savitri Devi, Miguel Serrano, Julius Evola, Ben Klassen, Alfred Rosenberg, Jung , W.L. Pierce, David Lane, Heidegger, Von List, Varg Vikernes, David Icke, David Wilcock, Ronald Möbus και Φρίντριχ Νίτσε.
Άλεξ Σέλεϊ

Τα πρώτα χρόνια

Ο Σέλεϊ ξεκίνησε την καριέρα του το 2002. Αφού εκπαιδεύτηκε πάνω στην επαγγελματική πάλη, άρχισε να αγωνίζεται σε μικρές εταιρείες πάλης, στις Ηνωμένες Πολιτείες. Ένας αρκετά σοβαρός τραυματισμός στο σαγόνι, έξι μήνες μετά το ντεμπούτο του, δεν τον πτόησε και συνέχισε την καριέρα του, με πλάκες χάλυβα τοποθετημένες στο σαγόνι του.

Ring of Honor

Από το καλοκαίρι του 2003, ξεκίνησε εμφανίσεις στο Ring of Honor. Έναν χρόνο μετά, συμμετείχε σε ομάδα μαζί με τους Ώστιν Άρις, Ρόντερικ Στρονγκ και Τζέικ Έβανς. Στα τέλη του 2004, εκδιώχθηκε από το γκρουπ και συνέχισε μόνος του, έχοντας και άλλες συμμαχίες. Από το 2007 έως και το 2010, πραγματοποίησε σποραδικές εμφανίσεις στην εταιρεία.

TNA Wrestling

Παράλληλα με τις εμφανίσεις του στο ROH, από το 2004 και κυριότερα από το 2005, ξεκίνησε εμφανίσεις και στο Total Nonstop Action Wrestling. Εκεί είχε αρκετές διακρίσεις. Κατέκτησε μια φορά το Πρωτάθλημα Κατηγορίας Χ (TNA) και μια φορά το Ομαδικό Πρωτάθλημα TNA μαζί με τον Κρις Σέιμπιν. Τον Μάιο του 2012 αποχώρησε από την εταιρεία.
Πίτσα Μπουρνόζου

Βιογραφία

Γεννήθηκε στην Αθήνα και έδειξε από μικρή το ταλέντο της. Μαθήτρια ακόμα στο Ινστιτούτο Αγγλικών IAS, έπαιξε το ρόλο της Αμάντα στον Γυάλινο κόσμο του Τένεσι Ουίλιαμς σε παράσταση που ανέβασε ο Σταμάτης Φασουλής, μαθητής αγγλικών και εκείνος του φροντιστηρίου. Ηταν φυσικό λοιπόν να την κερδίσει το θέατρο. Τελείωσε τη δραματική σχολή του Θεάτρου Τέχνης Καρόλου Κουν με άριστα το 1968 και συμπλήρωσε τις θεατρικές της σπουδές στο London School of Dramatic Art. 
Μιλούσε και μετέφραζε Αγγλικά και Γερμανικά. Είχε πάρει μαθήματα πιάνου, βιολιού και κιθάρας. Είχε παρακολουθήσει μαθήματα χορού/κίνησης στο City Literary Institute of London με τον Ρόναλντ Ουίλσον, στη Ζουζού Νικολούδη, στην Ερση Πίττα, στον Ντανιέλ Λομμέλ, στην Καίη Χόλντεν, κλασσικού μπαλέτου στη Σόνια Μοριάνοβα και ρυθμικής στις Emmy Speck και Μatey-Ρουσοπούλου. Εκτός από την ηθοποιία και τη μετάφραση, δίδαξε σε θεατρικές σχολές και εργαστήρια, σκηνοθέτησε, επιμελήθηκε σκηνικά και κουστούμια, έγραψε θεατρικά, ποιήματα, διηγήματα, κ.α. Ποιήματά της έχουν δημοσιευθεί στα λογοτεχνικά περιοδικά Υδρία, Μικρή υδρία, Περίπλους, Ομπρέλα, Ρωγμές και Οδός Πανός.
Ήταν μέλος του Σωματείου Ελλήνων Ηθοποιών (ΣΕΗ), της Ενωτικής Πορείας Συγγραφέων (ΕΠΟΣ), του L'Institut International du Theatre (ITI), κλπ. Είχε τιμηθεί με μετάλλιο από τον Δήμο Ελευσίνας για απαγγελία.
Στην ΕΡΤ συμμετείχε ως ηθοποιός, σκηνοθέτης και μεταφράστρια, καθώς και ως παραγωγός στο ραδιόφωνο και σε παιδικές εκπομπές, αλλά κυρίως πήρε μέρος σε πολλές θεατρικές παραστάσεις του Θεάτρου της Δευτέρας.
Λίγες μέρες πριν από το θάνατό της από πνευμονία, πήρε μέρος σε μία έκθεση στην Ελληνική Φωτογραφική Εταιρεία με πρωτότυπα δικά της σχέδια στον υπολογιστή.
Συντελεστής ΟΥΕΦΑ

Στο ευρωπαϊκό ποδόσφαιρο, οι συντελεστές ΟΥΕΦΑ (αγγλικά: UEFA coefficients) είναι τα στατιστικά στοιχεία που χρησιμοποιούνται για την κατάταξη και την τοποθέτηση των εθνικών ομάδων και των συλλόγων στις διεθνείς και διασυλλογικές διοργανώσεις αντίστοιχα. Οι συντελεστές δημιουργήθηκαν το 1979 και υπολογίζονται από την Ένωση Ευρωπαϊκών Ποδοσφαιρικών Ομοσπονδιών (UEFA), η οποία είναι υπεύθυνη για το ποδόσφαιρο στην Ευρώπη.
Οι συντελεστές, οι οποίοι είναι όμοιοι στις διοργανώσεις ανδρών και γυναικών, χωρίζονται σε διεθνές επίπεδο στο συντελεστή εθνικών ομάδων (national team coefficients) και σε διασυλλογικό επίπεδο στο συντελεστή ομοσπονδιών συλλόγων (association club coefficients) ή αλλιώς κατάταξη χωρών (country rankings) και στο συντελεστή συλλόγων (club coefficients).
2656 Εβένκια

Φυσικά χαρακτηριστικά

Τα φυσικά χαρακτηριστικά του Εβένκια είναι άγνωστα.
Καλός

Καλός είναι επιγραφή που συναντούμε σε αρχαίες Ελληνικές αγγειογραφίες. Εξυμνεί την ομορφιά κάποιου νέου άνδρα. Καλός στα αρχαία ελληνικά σημαίνει όμορφος. Συναντάται ως αγγειογραφία ή εγχάρακτη επιγραφή σε αγγείο.

Ιστορική αναδρομή

Το έθιμο της επιγραφής αυτής προέρχεται από την αρχαιότατη Ελληνική ποίηση, η οποία ήδη επικεντρώνεται στην εξύμνηση του κάλους της νεότητας. Σήμερα σώζονται περίπου 300 επιγραφές αττικής αγγειογραφίας, κυρίως ερυθρόμορφου ρυθμού, από τον 6ο αιώνα π.Χ.
Σάντα Τσικίτα

Πλοκή

Ένας φτωχός, δουλευταράς, υπάλληλος, ο Φώτης, είναι αρραβωνιασμένος με τη Μαίρη, αλλά δεν μπορούν να παντρευτούν ελλείψει χρημάτων.
Όλες οι αναποδιές τον βρίσκουν μαζί: η πίεση των αδελφών της Μαίρης να παντρευτούν γρήγορα, γιατί θα τη δώσουν σ' άλλον και σε συνδυασμό με το γράμμα που του έρχεται από το χωριό του, ότι η μητέρα του είναι άρρωστη και χρειάζεται εγχείρηση, τον κάνουνε "να τρέχει και να μη φτάνει". Θα απευθυνθεί παντού για χρήματα, αλλά κανείς δε θα έχει. Ώσπου ένας ξάδελφος του, που έχει καμπαρέ, του προτείνει να κάνει λευκό γάμο, έναντι χρημάτων, με μια τραγουδίστρια, τη Τσικίτα Λόπεζ, η οποία κινδυνεύει να απελαθεί. Ο Φώτης δέχεται. Η απόφαση του Φώτη δημιουργεί τριβές στη σχέση του με τη Μαίρη.
Όμως η αποχώρηση της Τσικίτα στο εξωτερικό και η ανάρρωση της μητέρας του, άνευ εγχείρησης, του επιτρέπουν να κρατήσει τα λεφτά που έβγαλε, από τον λευκό γάμο, και να ζήσει, όμορφα, τη ζωή του με τη Μαίρη.
Άγιος Ιωάννης Αρχαίας Ηραίας Αρκαδίας

Παλαιό Δημοτικό Σχολείο Αγίου Ιωάννη

Το Δημοτικό Σχολείο του Αη Γιάννη ονομαζόταν «προαιρετικό» τότε. Είναι από τα αρχαιότερα στην περιοχή, μαζί με του Παλούμπα. Πρέπει να χτίστηκε επί Βασιλέως Γεωργίου Α' ο οποίος πέρασε και το ίδρυσε (1863). Σήμερα λειτουργεί ως πολιτιστικό κέντρο του χωριού.

Ιστορική σημασία

Στον Άγιο Ιωάννη Ηραίας βρίσκονται, ανεξερεύνητα ακόμα, τα ερείπια της Αρχαίας Ηραίας. Την σπουδαιότητα της πόλης τα αρχαία χρόνια, επιβεβαιώνει το γεγονός ότι από εδώ κατάγονταν αρχαίοι Ολυμπιονίκες. Πιο γνωστός είναι ο Δαμάρετος που αναδείχθηκε δύο φορές Ολυμπιονίκης στην οπλιτοδρομία, ενώ ο γιος του Θεόπομπος έγινε Ολυμπιονίκης στο πένταθλο.
Στην κοινότητα του Αγιάννη οι αγρότες όταν έσκαβαν στα χωράφια τους έβρισκαν συχνά μαρμάρινες «ευμεγέθεις πλάκες». Το 1931 ξεκίνησαν οι πρώτες ανασκαφές από τον αρχαιολόγο Αλέξανδρο Φιλαδελφέα. Κάτω από δυσμενείς συνθήκες αποκαλύπτονται τα πρώτα ευρήματα. Μεταξύ άλλων αποκάλυψε κτήρια που περιείχαν δύο ρωμαϊκά ψηφιδωτά, μία αίθουσα με υπόκουστο και τα ερείπια ενός τετράγωνου οικοδομήματος (4,20 x 4,20) στη θέση «Παλιοεκκλησιά», το οποίο ταύτισε με έναν από τους ναούς που αναφέρει ο Παυσανίας. Στους πρόποδες του λόφου Ανεμοδούρα, στη θέση «Βαμβακιά» αποκαλύφθηκαν τα θεμέλια μιας «δημόσιας κρήνης». Στην Εκκλησιά του χωριού (Άγιος Αθανάσιος) σώζονται ακόμη και σήμερα κομμάτια κιόνων από ασβεστόλιθο.
Σε πολλές οικίες του χωριού φαίνεται καθαρά ότι χρησιμοποιήθηκε - ίσως επί Τουρκοκρατίας - οικοδομικό υλικό από τα ερείπια. Μέρη του υλικού αυτού βρήκε η ανασκαφική ομάδα σε σπίτια γύρω από τον ενοριακό ναό του χωριού.

Εκκλησία Αγίου Ιωάννη

Ξεχωρίζουμε την εκκλησία του Αγίου Ιωάννη του Προδρόμου χτισμένη το 1873 σε υπέροχο σημείο με καθηλωτική θέα μέχρι τα απέναντι βουνά της Ανδρίτσαινας. Η εκκλησία είναι πετρόχτιστη από ακατέργαστη πέτρα και πολυ προσεγμένη. Είναι από της παλαιότερες της εποχής και ίσως και η σπουδαιότερη. Αν και δεν είναι ετρύχωρη διαθέτει ένα πολύ ομορφο καμπαναριό που συμβαδίζει με τα γειτωμικά παραδοσιακά σπίτια καθώς και με το σχολείο.

Αγία Παρασκευή

Αυτή η εκκλησούλα βρίσκεται στο δρόμο από τον Αγ. Ιωάννη πρός τον Πυρρή στην περιοχή  που στριβεί ο χωματόδρομος για το  Βαρικό σε πυκνή βλάστηση. Αυτό το ξωκκλήσι βρίσκεται στην επικράτεια του Αγ. Ιωάννη και ανοίγει μια φορά κάθε χρόνο στην εορτή της. Είναι χτισμένη σε πολύ όμορφο και ήσυχο σημείο στον πάτω ενός ρέματος επιτρέπει να ακουστούν όλοι οι ήχοι της φύσης με την παραμικρή λεπτομέρια.

Δημογραφικά στοιχεία

Σύμφωνα με την απογραφή του 2011 ο οικισμός είχε 59 μόνιμους κατοίκους ενώ σύμφωνα με την απογραφή του 2001 το χωριό είχε 70 μόνιμους κατοίκους. Οι μόνιμοι κάτοικοι του χωριού ασχολούνται κυρίως με την γεωργία αλλά και με την κτηνοτροφία λόγω της μορφολογίας του εδάφους που επιτρέπει την ανάπτυξη και των δύο.

Γεωγραφικά στοιχεία

Ο οικισμός συνδέεται οδικά με δρόμο 2,5 χιλιομέτρων με τον Πυρρή, με δρόμο 1,5 χιλιομέτρων με τον Λώτη και με δρόμο 4 χιλιομέτρων με το Αναζύρι. Ο Άγιος Ιωάννης απέχει 37 χιλιόμετρα από την Δημητσάνα, 42 χιλιόμετρα από τα Λαγκάδια και 86 χιλιόμετρα από την Τρίπολη.
Τάσος Γιαννίτσης

Βιογραφία

Γεννήθηκε το 1944 στην Αθήνα και αποφοίτησε απο τη Γερμανική Σχολή Αθηνών. Σπούδασε Νομική και Οικονομικές-Πολιτικές Επιστήμες στο Εθνικό και Καποδιστριακό Πανεπιστήμιο Αθηνών, ενώ στη συνέχεια απέκτησε διδακτορικό στα Οικονομικά από το Πανεπιστήμιο του Βερολίνου (1974).
Διετέλεσε σύμβουλος στην Ένωση Ελληνικών Τραπεζών, στο Υπουργείο Εθνικής Οικονομίας και σε διάφορες άλλες επιχειρήσεις. Μέλος της Οικονομικής Επιτροπής του ΟΟΣΑ (1993-2000) και Οικονομικός Σύμβουλος του Πρωθυπουργού στο διάστημα 1994-2000. Υπήρξε υπουργός Εργασίας και Κοινωνικών Ασφαλίσεων (2000-2001), αναπληρωτής υπουργός Εξωτερικών (2001-2004) και υπουργός Εξωτερικών (2004) στην κυβέρνηση του Κωνσταντίνου Σημίτη. Είναι καθηγητής στο Οικονομικό Τμήμα του Πανεπιστημίου Αθηνών.
Το Δεκέμβριο του 2009 παραιτήθηκε από μέλος του ΔΣ του Δημοσιογραφικού Οργανισμού Λαμπράκη για να αναλάβει πρόεδρος του ΔΣ στα Ελληνικά Πετρέλαια. Στις 11 Νοεμβρίου 2011 ανέλαβε υπουργός Εσωτερικών στην κυβέρνηση Παπαδήμου.
Το Μάρτιο του 2015 ανέλαβε πρόεδρος του ΔΣ της εταιρείας LAMDA Development.
Νταϊάνα Ιγροπούλου

Βιογραφία

Γεννήθηκε στην Αθήνα στις 7 Αυγουστου του 1990. Το 2007 πριν ακόμα κλείσει τα 17 της χρόνια, συμμετείχε στον διαγωνισμό ομορφιάς Σταρ Ελλάς του ΑΝΤ1, διεκδικώντας ως ανήλικη τον τίτλο της Μις Γιανγκ, τον οποίο και κέρδισε. Με τον τίτλο αυτό συμμετείχε στα διεθνή καλλιστεία Miss Young International, όπου κέρδισε στον διαγωνισμό και στέφθηκε Queen of Universe 2007. Δύο χρόνια αργότερα συμμετείχε και πάλι στα καλλιστεία Σταρ Ελλάς, αυτή τη φορά για τον κορυφαίο τίτλο. Τελικά εξελέγη Β' Σταρ Ελλάς, ενώ εντύπωση προκάλεσε η δυσαρέσκεια που επέδειξε σε όλη τη διάρκεια του διαγωνισμού και κατά τη διάρκεια της στέψης της. Έχει κάνει πολλές φωτογραφίσεις για περιοδικά ενώ έχει πάρει μέρος και σε διαφημιστικά σποτ.
Γκέοργκ Λέσκε

Βιογραφία

Γεννήθηκε στις 28 Ιουνίου 1852 στο Πένινγκ. Ο πατέρας του ήταν φαρμακοποιός το επάγγελμα. Πήγε σχολείο και αποφοίτησε από το γυμνάσιο το 1871. Γράφτηκε φοιτητής στο τμήμα φιλολογίας και ιστορίας στο Πανεπιστήμιο της Λειψίας, αλλά σταδιακά στράφηκε προς την αρχαιολογία. Συμφοιτητής του ήταν και ο Άντολφ Φουρτβένγκλερ, με τον οποίο σχετίστηκε φιλικά. Το 1873 πήρε μεταγραφή στο Πανεπιστήμιο της Βόννης και συνέχισε τις σπουδές του, όπου αναγορεύτηκε διδάκτωρ το 1875 με την εργασία του De titulis aliquot Atticis quaestiones historicae. Στη συνέχεια αφοσιώθηκε στην Αρχαιολογία. Πήρε υποτροφία από το Γερμανικό Ινστιτούτο και περιηγήθηκε την Ιταλία και την Ελλάδα, μελετώντας τις αρχαίες αγγειογραφίες. Επέστρεψε στην Λειψία στα τέλη του 1878 και μαζί με τον Φουρτβένγκλερ δημοσίευσε το έργο του περί Μυκηναϊκών πήλινων αγγείων. Διορίστηκε καθηγητής κλασικής φιλολογίας το 1879 και αρχαιολογίας. Εκτός από την κλασική αρχαιότητα μελέτησε και την ιστορία των περιοχών της Βαλτικής.
Απεβίωσε στις 26 Νοεμβρίου 1915 στο Μπάντεν-Μπάντεν.
Ranger 1

Περιγραφή της αποστολής

Το διαστημικό σκάφος προορίζονταν να μπει σε χαμηλή γήινη τροχιά (περίπου 2.000 χλμ) και από εκεί να συνεχίσει και να φθάσει σε γήινη τροχιά 60.000 χλμ - 1.100.000 χλμ για να δοκιμαστούν τα συστήματα και και η τεχνολογία των μελλοντικών σεληνιακών αποστολών. 
Εκτοξεύτηκε και έφτασε με επιτυχία την προβλεπόμενη χαμηλή γήινη τροχιά, όμως η επόμενη πυροδότηση του πυραύλου Agena απέτυχε. Το σκάφος επανήλθε στην γήινη ατμόσφαιρα στις 30 Αυγούστου 1961.
Το Ranger 1 είχε κατά κάποιον τρόπο επιτυχία, αφού ως επί το πλήστον εκπλήρωσε τους στόχους της αποστολής δοκιμασίας του εξοπλισμού, αποτυγχάνοντας όμως να διαβιβάσει τα αποτελέσματα των επιστημονικών πειραμάτων.
Άραβες στην Τουρκία

Παρασκήνιο

Εκτός από τις μεγάλες κοινότητες των εκτοπισμένων και της διασποράς στην Κωνσταντινούπολη και σε άλλες μεγαλύτερες πόλεις, οι νότιες και νοτιοανατολικές επαρχίες έχουν μια σημαντική αραβική κοινότητα.
Οι Τούρκοι Άραβες είναι κυρίως μουσουλμάνοι που ζουν κατά μήκος των νοτιοανατολικών συνόρων με τη Συρία και το Ιράκ στις ακόλουθες επαρχίες: Μπατμάν, Μπιτλίς, Γκαζιαντέπ, Χατάι, Μαρντίν, Μους, Σιίρτ, Σιρνάκ, Σανλιούρφα, Μερσίνης και Αδάνων. Οι Άραβες στο ανατολικό τμήμα των συνόρων αποτελούνται από πολλές φυλές Βεδουίνων εκτός από άλλους Άραβες που εγκαταστάθηκαν εκεί πριν τα τουρκικά φύλα καταφτάσουν στην Ανατολία από την Κεντρική Ασία τον 11ο αιώνα. Πολλοί από αυτούς τους Άραβες έχουν δεσμούς αίματος με τους Άραβες που ζουν στη Συρία, ειδικά στην πόλη Ράκκα. Η αραβική κοινωνία στην Τουρκία είναι καλά ενσωματωμένη στον τουρκικό πληθυσμό, αλλά μερικοί μιλούν αραβικά εκτός από τα τουρκικά. Η Συνθήκη της Λωζάνης παραχώρησε στην Τουρκία μεγάλες περιοχές που ανήκαν στην Οθωμανική Συρία, ιδίως στο βιλαέτι του Χαλεπίου.
Εκτός από ένα σημαντικό τμήμα Σουνιτών Σάφι'ι, περίπου 300.000 έως 350.000 ανήκουν στον Αλαουισμό αλλά χωρίς στενή σύνδεση με την τουρκική παραλλαγή. Περίπου 18.000 Άραβες Χριστιανοί ανήκουν κυρίως στο Πατριαρχείο Αντιοχείας.

Δημογραφία

Ο πληθυσμός των Αράβων στην Τουρκία ποικίλλει ανάλογα με τις διάφορες πηγές. Μια τουρκική μελέτη εκτιμά ότι ο αραβικός πληθυσμός είναι μεταξύ 1.1 και 2.4%. Μια αμερικανική εκτίμηση από το 1995 βάζει τους αριθμούς μεταξύ 800.000 και 1 εκατομμυρίου. Σύμφωνα με το Ethnologue, το 1992 υπήρχαν 500.000 άτομα με τα αραβικά ως μητρική γλώσσα στην Τουρκία. Σύμφωνα με μια τουρκική μελέτη βασισμένη σε μια μεγάλη έρευνα το 2006, το 0.7% του συνολικού πληθυσμού στην Τουρκία ήταν εθνοτικά αραβικό.
Δαυίδ Σόμερσετ, 11ος δούκας του Μπωφόρ

Πρώτα χρόνια

Ο Σόμερσετ, ο μεγαλύτερος αδελφός του Ιωάννης και η μικρότερη αδελφή του Ελισάβετ ήταν πέμπτα ξαδέλφια της Ελισάβετ Β΄ του Ηνωμένου Βασιλείου μέσω του κοινού τους προγόνου Γκάρρετ Ουέσλι, 1ου κόμη του Μόρνινγκτον ενός Άγγλο - Ιρλανδού ευγενούς. Ο πατέρας του Δαυίδ ήταν διάδοχος του δουκάτου των Μπωφόρ και των τεράστιων εκτάσεων του, όταν έφτασε 12 ετών έγινε σαφές ότι ο δέκατος δούκας δεν θα αποκτούσε γιο εκτός από την απίθανη περίπτωση να πεθάνει η σύζυγος του Μαρία Σόμερσετ, δούκισσα του Μπωφόρ και να αποκτήσει γιο σε επόμενο γάμο. Ο πατέρας του Δαυίδ και ο μεγαλύτερος αδελφός του ήταν οι διάδοχοι του δουκάτου ως αρσενικοί απόγονοι του Εδουάρδου Γ΄. Οι τύχες του μικρού Δαυίδ άλλαξαν τον Απρίλιο του 1945 όταν ο μεγαλύτερος αδελφός του Ιωάννης σκοτώθηκε στην Συμμαχική επίθεση στην Γερμανία, ο ίδιος έγινε ο δεύτερος διάδοχος του δουκάτου μετά τον πατέρα του.
Ο Δαυίδ Σόμερσετ διορίστηκε δεύτερος Υπολοχαγός των φρουρών του Κόλντστριμ (6 Σεπτεμβρίου 1946), στις 1 Ιανουαρίου 1949 πήρε προαγωγή σε Υπολοχαγό.

Δούκας του Μπωφόρ

Μετά πολλά χρόνια υπηρεσίας στον Βρετανικό στρατό εγκαταστάθηκε στην κατοικία του στο Γκλόστερσαιρ και ασχολήθηκε με την αγαπημένη του συνήθεια το κυνήγι. Με τον θάνατο του πατέρα του (1965) έγινε αναμφισβήτητα ο διάδοχος του δουκάτου του Μπωφόρ που το κληρονόμησε με τον θάνατο του δέκατου δούκα (1984).
Ο Δαυίδ σαν δούκας του Μπωφόρ ήταν μεγάλος γαιοκτήμονας και ασχολήθηκε ιδιαίτερα με το κυνήγι της αλεπούς, συγκρούστηκε σκληρά με τους σαμποτέρ του κυνηγιού. Διατήρησε τα αξιώματα του κληρονομικού φύλακα του κάστρου του Ράγκλαν και του προέδρου της Βρετανικής Ιππικής Ακαδημίας (1988 - 1990), έγινε πρόεδρος της σχολής τεχνών του Μάρλμπορο. Εμφανίστηκε σε κατάλογο των "Sunday Times" σαν 581ος πλουσιότερος άνθρωπος στον κόσμο με περιουσία που εκτιμήθηκε στις 135 εκατομμύρια στερλίνες, το 1988 εμφανίστηκε στην Διεθνή Λίστα Μόδας. 
Διατήρησε την θέση του στην Βουλή των Λόρδων με το Συντηρητικό Κόμμα (1984 - 1999) αλλά την έχασε λόγω των νέων εργατικών μεταρρυθμίσεων της Βουλής (1999). Ο δούκας δέχτηκε σκληρή κριτική από τον Τζων Ρίτσαρντ βουλευτή του Σουόνσι ο οποίος βρήκε σε έγγραφο ότι ο δούκας ζήτησε 281.431 στερλίνες για την κατασκευή γέφυρας ύψους 70 ποδιών πάνω από τον ποταμό Τάου κοντά στην Σουόνσι. Οι δούκες του Μπωφόρ κατείχαν την όχθη του ποταμού 400 χρόνια, όταν το τοπικό συμβούλιο αποφάσισε να κτίσει μια γέφυρα για να συνδέσει ένα εμπορικό κέντρο με το Λίμπερτι Στέιντιουμ έδρα της Σουόνσι Σίτι έπρεπε να πληρώσει τον δούκα σαν κάτοχο. Ο Τζων Ρίτσαρντ σημειώνει "είμαστε πολύ εξοργισμένοι που θα πληρώσουμε με δημόσιο χρήμα έναν από τους πλουσιότερους Άγγλους γαιοκτήμονες. Ο λαός της Σουόνσι πληρώνει πολλούς αιώνες την οικογένεια του Μπωφόρ με ενοίκια συνεπώς δεν τους χρωστάει τίποτα". Ένας ομιλητής εκπρόσωπος του Οίκου του Μπάντμιντον απάντησε "δεν θα ασχοληθούμε με μια ιδιωτική συναλλαγή". 
Ο Μπωφόρ πέθανε στις 16 Αυγούστου 2015 στην οικία του στο Μπάντμιντον του Γκλόστερσαιρ σε ηλικία 89 ετών.
Κύπελλο Ανρί Ντελονέ

Περιγραφή

Ο επάργυρος αμφορέας σχεδιάστηκε το 1960 από τον Arthur Bertrand στο Παρίσι. Έχει μάζα δέκα κιλών και ύψος 42,5 εκατοστών. Ονομάστηκε προς τιμή της μνήμης του Γάλλου Ανρί Ντελονέ, πρώτου γενικού γραμματέα της UEFA και πνευματικού δημιουργού του Ευρωπαϊκού πρωταθλήματος. Παραμένει ιδιοκτησία της ΟΥΕΦΑ και εκτίθεται κάθε χρόνο στην έδρα του εκάστοτε νικητή. Αν κάποια ομάδα αποκτήσει τον τίτλο τρεις φορές επαναλαμβανόμενες, ή πέντε φορές συνολικά, τότε τιμάται με γνήσιο πανομοιότυπο αντίγραφο του κυπέλλου. Άλλα αντίγραφα που επιτρέπονται να γίνονται πρέπει να έχουν διαστάσεις έως και 4/5ων του γνησίου και να φέρουν ευανάγνωστα την επιγραφή «Replika».
Το 2008 το σχέδιο του κυπέλλου εκσυγχρονίστηκε. Οι διαστάσεις του είναι μεγαλύτερες του προγενέστερου, ενώ αφαιρέθηκε η βαριά μαρμάρινη βάση. Ο ασημένιος πόδας του επιμηκύνθηκε κατά 18 εκατοστά. Ο παλαιός αμφορέας εκτίθεται σε βιτρίνα της ΟΥΕΦΑ στη Νυόν της Ελβετίας.
Πέτρος Α΄ του Ουρζέλ

Βιογραφία

Ήταν ο δευτερότοκος γιος τού Σάντσο Α΄ της Πορτογαλίας και της Ντούλτσε, κόρης τού Ραϋμόνδου-Βερεγγαρίου Δ΄ κόμη της Βαρκελώνης.
Γεννήθηκε στην Κοΐμπρα και όταν το 1211 απεβίωσε ο πατέρας του, ο Πέτρος Α΄ έλαβε το μέρος των αδελφών του Τερέζας, Σάντσας και Μαφάλντας, που διαφιλονίκησαν με τον αδελφό τους Αλφόνσο Β΄ της Πορτογαλίας για την κληρονομία των κάστρων Σέια, Αλένκερ και Μοντέμορ-ο-Νόβο. Από τα εδάφη της Τερέζας ο Πέτρος Α΄ έκανε αρκετές επιθέσεις, ώσπου ηττήθηκε και εξορίστηκε για πάντα.
Έγινε μισθοφόρος τού Γιουσούφ Β΄ χαλίφη των Αλμοαδών και διοίκησε μία ομάδα χριστιανών εξορίστων, που αγαπούσαν την περιπέτεια. Το 1220 ο Μπέραρντ του Κάρμπιο και άλλοι τέσσερις Φραγκισκανοί μοναχοί ήλθαν στο Μαρόκο και άρχισαν να προσβάλλουν την εκεί θρησκεία. Ο χαλίφης είπε στον Πέτρο Α΄ να διώξει πίσω αυτούς τους τρελούς. Αυτοί αντιστεκόταν και όταν συμπεριφέρθηκαν ιερόσυλα στην αγορά τού Μαρρακές, τους αποκεφάλισε ο ίδιος ο χαλίφης. 
Ο Πέτρος Α΄ μετακόμισε στην Αραγωνία, πατρίδα της μητέρας του, όπου σχετίστηκε με τις εκστρατείες τού Ιακώβου Α΄ της Αραγωνίας (γιού τού εξαδέλφου του), νέου και φιλόδοξου. Εκεί έκανε τον γάμο του με την Αουρεμμπιάιξ κόμισσα τού Ουρζέλ. Όμως η κομητεία της είχε καταληφθεί από τον Γκεράου Δ΄ δε Καβρέρα και ο Ιάκωβος Α΄ τους βοήθησε στην ανάκτησή της με τον όρο να είναι υποτελής σε αυτόν και να του δώσουν την πόλη Λιέιδα. 
Το 1230 συνέδραμε τον επίσκοπο της Ταρραγόνα να κατακτήσει την Ίμπιζα, νήσο των Βαλεαρίδων. Το 1231 απεβίωσε η Αουρεμπιάιξ και ο Πέτρος Α΄ έμεινε μόνος κόμης τού Ουρζέλ, αν και αυτό το αμφισβήτησε ο Ιάκωβος Α΄. Το 1236 συμφώνησαν να παραδώσει το Ουρζέλ (που από τότε ενώθηκε με την Αραγωνία) με αντάλλαγμα τις νεοκατακτηθείσες νήσους Ίμπιζα, Μαγιόρκα & Φορμεντέρα και τα κάστρα Πογιένσα & Αλαρό της Μαγιόρκας και Αλμουδάινα της Αλικάντε. Διοίκησε της κτήσεις του αυτές ως το 1258, που απεβίωσε. Δεν είχε νόμιμους απογόνους και οι κτήσεις του αποτέλεσαν το βασίλειο της Μαγιόρκα, που κυβερνήθηκε από έναν κλάδο τού Οίκου της Βαρκελώνης. Έτσι ενώθηκε με την Αραγωνία.